
Az X és Z generáció vezetéshez való viszonya és jó vezetőről alkotott elképzelése Magyarországon 2021-ben

Az egymást követő generációk más-más körülményekkel, hatásokkal érintkeznek, s így eltérnek bizonyos területeken, s ezt ma már kutatások is igazolják. Emellett, vezetőink nap mint nap részt vesznek életünk lefolyásában, pl. egy vállalat, egyetem, ország szintjén, de a munkahelyi élet kapcsán mindennapjainkat is. A két témát összevetve, a Z generációt és az X generációt hasonlítottam össze a vezetés témakörében való vélekedésük mentén, s saját kutatásom kérdőíves felmérés eszközével hajtottam végre. Mintavételezésem technikája nem véletlenen alapuló volt.
Kérdőívem a Microsoft Forms felületét igénybe véve készítettem el, s a Facebook felületén tettem közzé, s terjesztettem. Számos szűrőt alkalmaztam az eredmények megkívánt kritériumai végett, s így született meg a 257-es számosságú, a kutatásom szempontjából releváns mintám. A begyűjtött adatokat Excel táblázatban jelenítettem meg, a további számítások helyéül is ezen felület szolgált.
Kutatásom eredményeként elfogadott hipotéziseim:
· A Z generációhoz tartozó vizsgálati személyek összetettebb elvárásokat támasztanak vezetőikkel szemben, mint az X generáció szülöttei.
· A kutatásban résztvevő Z generációs egyének között nagyobb arányban találkozhatunk vezetői ambíciókkal.
Alábbiak pedig megdőltek:
· A Z generációhoz tartozó vizsgálati személyek kevésbé tartják nehéznek a vezetés feladatkörét.
· A Z generációs vizsgálati személyek számára sokkal elfogadhatóbb „jelenség” a női vezetés, mint az X generáció tagjai számára.
· A kutatásban résztvevő mindkét generáció képviselői rugalmatlanok a vezetők életkorát tekintve: meg kell haladnia a beosztottakét, de legalább elérnie azt.
· A kutatásban résztvevő két generáció képviselőinél eltérőek a fő motivációk vezetői munkakör betöltés kapcsán.
Összefoglaló értekezéseim: Vizsgálatom elején úgy véltem, képes leszek rávilágítani, hogy a vezetőkről való vélekedés pozitív-e vagy negatív. Nem így történt, nem a vezetők ítéletolvasata ez a dolgozat, sokkal inkább egy dombornyomat, hogy milyen és mekkora az általuk kifejtett hatás. A vezetőkkel szembeni elvárások lényegi részét az empatikus bánásmód és emberségesség alkotja.
Ha nem is reprezentatív a kutatásom, mégis következtetni lehet általa bizonyos összefüggésekre, és érzékenyítő hatása lehet, s én azt könyveltem el magamban, hogy egy vezető legyen bölcs, használja a tudását, a bele helyezett ajándékot, vezessen, de eközben mindenekelőtt maradjon meg embernek.



